<classify> BUNGE la Rwanda sasa litatawaliwa na wanawake kwa asilimia 61 kutokana na uchaguzi wa wabunge uliofanyika hivi karibuni. Bunge hilo lenye viti 80, lilikuwa na viti 24 vilivyotengwa kwa ajili ya wanawake. Kutokana na uchaguzi wa wabunge uliofanyika hivi karibuni, idadi ya viti vya ubunge kwa wanawake vimeongezeka kwa jumla ya viti 25 na kufanya bunge hilo kuwa na viti vya wanawake 49.Matokeo ya uchaguzi wa wabunge yaliyotolewa mwishoni mwa wiki iliyopita, yalionesha kuwa chama tawala cha RPF, kilinyakua viti vingi kati ya viti 53 vinavyoshindaniwa katika bunge la Rwanda. Chama hicho kinachoongozwa na Rais Paul Kagame, kimepata viti 40 kati ya viti 53 vinavyoshindaniwa, ikiwa ni sawa na asilimia 74 ya viti vyote.Wananchi waliopiga kura kuchagua wabunge hao ni milioni 6.6. Idadi hiyo ni sawa na asilimia 93 ya wapiga kura wote, walioandikisha kuwa watapiga kura ambao ni milioni 7.2. Kati ya wabunge 40 ambao chama tawala kimepata, 19 ni wabunge wanawake. Idadi ya wabunge wanawake katika bunge la Rwanda, limekuwa ni jambo la kawaida kutokana na bunge lililopita kuwa na asilimia 64 wanawake.Rwanda ni taifa la pekee barani Afrika, lenye idadi kubwa ya wabunge wanawake. Spika wa zamani wa bunge hilo, Donatille Mukabalisa, aliviambia vyombo mbalimbali vya habari kuwa uwepo wa idadi kubwa ya wabunge wanawake bungeni ni jambo muhimu ili kuongoza nchi katika maendeleo. Kwa miongo kadhaa, Rwanda imekuwa nchi ya kwanza duniani kwa kuwa na idadi kubwa ya wabunge wanawake kuliko taifa lingine duniani. Kutokana na Katiba ya Rwanda, Bunge linatakiwa kuwa na angalau asilimia 30 ya wabunge wanawake.  <topic>: KITAIFA 